Βίκτωρ Εμμανουήλ Α΄ της Σαρδηνίας

Ο Βίκτωρ Εμμανουήλ Α΄ της Σαρδηνίας (Vittorio Emanuele di Savoia, 24 Ιουλίου 1759 - 10 Ιανουαρίου 1824) από τον Οίκο της Σαβοΐας ήταν Δούκας της Σαβοΐας και Βασιλιάς της Σαρδηνίας (1802 - 1821). Ήταν ο δεύτερος γιος του Βίκτωρα Αμεδαίου Γ΄ της Σαρδηνίας και της Μαρίας Αντωνίας των Βουρβόνων-Ισπανίας.

Κατά τη γέννησή του απέκτησε τον τίτλο Δούκας της Αόστης. Το 1802 ο βασιλιάς της Σαρδηνίας και αδελφός τού Βίκτωρα Εμμανουήλ, Κάρολος Εμμανουήλ Δ΄, παραιτήθηκε από το θρόνο της Σαρδηνίας, εξαιτίας του θανάτου της γυναίκας του. Αυτό οδήγησε στην ανάληψη του θρόνου από τον Βίκτωρα Εμμανουήλ, στις 4 Ιουνίου 1802. Κυβέρνησε τη Σαρδηνία από το Κάλιαρι για τα επόμενα δώδεκα χρόνια, διάστημα κατά το οποίο ίδρυσε το Σώμα των Καραμπινιέρων, που εξακολουθεί να υπάρχει ακόμα και σήμερα στη Δημοκρατία της Ιταλίας.

Το 1814, έπειτα από το Συνέδριο της Βιέννης, η Σαρδηνία επανέκτησε τα χαμένα της εδάφη στην ιταλική χερσόνησο, με την προσθήκη μάλιστα και εκείνων της πρώην Δημοκρατίας της Γένοβας. Γενικώς, η διακυβέρνηση του Βίκτωρα Εμμανουήλ θεωρείται έντονα καταπιεστική και αυταρχική.

Μετά το ξέσπασμα μιας φιλελεύθερης επανάστασης το 1821, παραιτήθηκε υπέρ του αδελφού του Καρόλου Φήλικα. Απεβίωσε στις 10 Ιανουαρίου 1824 στο Κάστρο του Μονκαλιέρι και ενταφιάστηκε στη Βασιλική της Σουπέργκα.

Οικογένεια
Στις 21 Απριλίου 1789 νυμφεύτηκε τη Μαρία Θηρεσία των Αψβούργων-Λωρραίνης, κόρη του Φερδινάνδου Καρόλου της Αυστρίας-Έστε, με την οποία απέκτησε τα εξής τέκνα:
 Μαρία Βεατρίκη (1792 - 1810), παντρεύτηκε τον Φραγκίσκο Δ΄ της Μόντενα.
 Μαρία Αδελαΐδα Κλοτίλδη Ιαβερία Βορβονία (1794 - 1795).
 Κάρολος Εμμανουήλ (1796 - 1799), πέθανε από ευλογιά.
 κόρη (1800 - 1801).
 Μαρία Θηρεσία (1803 - 1879), παντρεύτηκε τον Κάρολο Β΄ της Πάρμα.
 Μαρία Άννα (1803 - 1814), παντρεύτηκε τον Φερδινάνδο Α΄ της Αγίας Ρωμαϊκής Αυτοκρατορίας.
 Μαρία Χριστίνα (1812 - 1836), παντρεύτηκε τον Φερδινάνδο Β΄ των Δύο Σικελιών.

Πρόγονοι

Παραπομπές

|-

Βασιλείς της Σαρδηνίας και του Πεδεμοντίου
Οίκος της Σαβοΐας